Worcester-vrou sterf in huisbrandArgieffoto ŉ Vrou, vermoedelik in haar 30’s, is Maandag in ŉ huisbrand in Worcester in die Wes-Kaap dood. Volgens Russel Meiring, woordvoerder van ER24, is paramedici van dié nooddienste omstreeks 16:00 na die huis in Siyamangaweg ontbied en was brandbestryders van Bredevallei reeds op die toneel besig om die brand te bestry. “Brandbestryders het die brand gou onder bedwang gebring. Met nadere ondersoek het paramedici die vrou se liggaam tussen die puin van die huis gevind,” het Meiring gesê. “Ongelukkig was sy reeds dood en daar kon niks vir haar gedoen word nie.” Omstandighede rakende die oorsaak van die brand is nog nie bekend nie en word deur owerhede ondersoek.